ड्रग एंड फूड कंट्रोल लेबोरेटरी में सरेआम युवक ने ड्रग कंट्रोलर को गोली मारी

मोहाली. यहां शुक्रवार को ड्रग एंड फूड कंट्रोल की लेबोरेटरी में घुसकर एक व्यक्ति ने महिला ड्रग इंस्पेक्टर की गोली मारकर हत्या कर दी। वारदात को अंजाम देकर भाग रहे आरोपी को ऑफिस के बाहर भीड़ ने पकड़ लिया। इसके बाद आरोपी ने पिस्टल से खुद को गोली मारकर खुदकुशी कर ली। शुरुआती जांच में पता चला है कि आरोपी की मोरिडा में केमिस्ट की दुकान थी, और महिला ड्रग इंस्पेक्टर ने उसका लाइसेंस कैंसिल कर दिया था।

जानकारी के मुताबिक, मोहाली के खरड़ इलाके में ड्रग एंड फूड कंट्रोल की लेबोरेटरी है। यहां नेहा शौरी (40) बतौर ड्रग इंस्पेक्टर कार्यरत थी। दोपहर को बलविंदर (56) नाम का व्यक्ति ऑफिस में घुसा। उसने नेहा शाैरी को निशाना बनाकर गोली मार दी। ऑफिस में गोली चलने से हड़कंप मच गया।

आरोपी बलविंदर वारदात को अंजाम देने के बाद भागने लगा तो बाहर भीड़ ने उसे पकड़ लिया। इस दौरान उसने अपने सीने में गन सटाकर गोली मार दी। वहां मौजूद लोग नेहा को मैक्स अस्पताल ले गए, वहीं आरोपी को दूसरे अस्पताल ले जाया गया। जहां, इलाज के दौरान दोनों की मौत हो गई।

पुलिस ने बताया कि शुरुआती जांच में बलविंदर की मोरिडा इलाके में केमिस्ट की शॉप थी, जिसका लाइसेंस मृतका ने कैंसिल कर दिया था। इसी बात से वह परेशान था और उसने हत्याकांड को अंजाम दिया। फिलहाल, पुलिस ऑफिस स्टॉफ से पूछताछ कर मामले की जांच कर रही है।